
Satiksmes ministrija ir sagatavojusi nacionālās pozīcijas projektu Nr. 1 “Priekšlikums Eiropas Parlamenta un Padomes regulai, ar ko groza Regulu (ES) 2019/631 attiecībā uz CO2 emisiju standartiem jauniem vieglajiem transportlīdzekļiem un transportlīdzekļu marķēšanu un atceļ Direktīvu 1999/94/EK”.
Pozīcijas projekts skar Latvijas Republikas intereses, tādēļ, atbilstoši Ministru kabineta 2009. gada 6. februāra noteikumu Nr. 96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā. Pozīcijas projekts, atbilstoši Ministru kabineta 2009. gada 6. februāra instrukcijā Nr. 4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai, ir elektroniski saskaņots ar Ārlietu ministriju, Ekonomikas ministriju, Finanšu ministriju, Klimata un enerģijas ministriju.
Eiropas Savienība (turpmāk – ES) ir apņēmusies līdz 2030. gadam visas tautsaimniecības mērogā samazināt siltumnīcefekta gāzu (turpmāk – SEG) emisijas vismaz par 55 % salīdzinājumā ar 1990. gadu un līdz 2050. gadam panākt klimatneitralitāti. Autotransporta radīto oglekļa dioksīda (turpmāk – CO2) emisiju samazināšana ir būtiska, lai panāktu klimatneitralitāti. 2023. gadā tās veidoja aptuveni 30 % no ES kopējām CO2 emisijām (un 24 % no SEG emisijām).
Attiecīgi Eiropas Komisija (turpmāk – Komisija) ir nākusi klajā ar grozījumiem Eiropas Parlamenta un Padomes Regulā (ES) 2019/631 (2019. gada 17. aprīlis) par CO2 emisiju standartu noteikšanu jauniem vieglajiem pasažieru automobiļiem un jauniem vieglajiem komerciālajiem transportlīdzekļiem un ar kuru atceļ Regulu (EK) Nr. 443/2009 un Regulu (ES) Nr. 510/2011 (turpmāk – Regula (ES) Nr. 2019/631). Regula (ES) Nr. 2019/631 ir būtisks elements to ES pasākumu grozā, kuru mērķis ir panākt autotransporta dekarbonizāciju. Regulas (ES) Nr. 2019/631 grozījumu mērķis ir nodrošināt tehnoloģiju un tirgus attīstību, vienlaikus saglabājot klimatneitralitātes kursu un saglabājot paredzamību ražotājiem un ieguldītājiem taisnīgā pārejā uz bezemisiju mobilitāti. 2030. gada mērķis furgoniem tiek mīkstināts no −50% uz −40% pret 2021. gada līmeni.
Papildus ar priekšlikumu ievieš daudzgadu atbilstības mehānismu 2025.–2027. gadam un 2030.–2032. gadam (vidējais emisiju līmenis vērtējams periodos, nevis katru gadu atsevišķi). Vienlaikus priekšlikumā paredzēti noteikumi arī par transportlīdzekļu marķēšanu. Priekšlikums tiks skatīts Padomes Vides jautājumu darba grupā.
Latvija kopumā atbalsta priekšlikuma mērķi nodrošināt pakāpenisku pāreju uz bezemisiju mobilitāti, vienlaikus saglabājot tehnoloģisko neitralitāti un ražotāju spēju izpildīt noteiktos CO₂ emisiju mērķrādītājus. Latvijas ieskatā priekšlikums ir solis pareizā virzienā, lai rastu balansu starp klimata un enerģētikas politikas mērķiem, risku mazināšanu auto ražotāju atbilstībai un tirgus realitāti zemo emisiju transportlīdzekļu komercsegmentā.
Vienlaikus Latvijas ieskatā būtu vēl vairāk jāmazina noteiktais mērķis 90% vieglajiem automobiļiem un furgoniem, nosakot, piemēram, 80% samazinājumu, un saglabājot prasību, ka atlikušo daļu var kompensēt ar atjaunīgajām modernajām biodegvielām, biomasas degvielām un nebioloģiskas izcelsmes atjaunīgām degvielām (RFNBO), kā arī zema oglekļa tērauda izmantošanu transportlīdzekļu ražošanā.
Latvija vērš uzmanību, ka priekšlikumā noteiktais pienākums dalībvalstīm sniegt papildu datus ikgadējā CO₂ monitoringa ietvaros rada nesamērīgu administratīvo slogu. Regulāri paplašinoties ziņojamo datu apjomam, CO₂ monitorings kļūst par būtisku administratīvo slogu dalībvalstīm, kurām faktiski jānodrošina transportlīdzekļu ražotāju atbilstības sertifikātos ietverto datu apkopošana un nodošana Eiropas Komisijai. Ņemot vērā, ka no 2024. gada jūlija tiek ieviests obligāts elektroniskās formas atbilstības sertifikāts (turpmāk – eCoC), Latvija uzskata, ka būtu nepieciešams izstrādāt risinājumu Komisijas tiešai piekļuvei eCoC datiem, savukārt dalībvalstīm saglabājot pienākumu ziņot tikai transportlīdzekļu identifikācijas numurus par reģistrētajiem transportlīdzekļiem.
Latvijas ieskatā ir nepamatoti piedāvātie ierobežojumi, kas ierobežo atjaunīgo degvielu kredītu izmantošanu līdz 3%, papildus ierobežojot moderno biodegvielu un biomasas degvielu devumu līdz 1%. Latvija aicina būtiski paaugstināt šos griestus atjaunīgajām degvielām vismaz līdz pusei no kompensējamā samazinājuma apjoma, nenosakot papildu ierobežojumu moderno biodegvielu un biomasas degvielu devumam. Šis nodrošinās politikas saskaņotību ar biometāna ražošanas un izmantošanas veicināšanu ES enerģētikas politikā un veicinās kopējo ES konkurētspēju. Vienlaikus Latvijai svarīgi, lai nosacījumi nodrošinātu nozares spēju adaptēties un patērētāju pieejamību jaunām tehnoloģijām.
Latvijai ir būtiski aizstāvēt biometāna lomu transporta dekarbonizācijas nodrošināšanā, ņemot vēra, ka tas ir vietēji ražots atjaunīgais energoresurss, kas vienlaikus nodrošina siltumnīcefekta gāzu emisiju samazinājumu transportā un lauksaimniecībā un rada jaunas darbavietas reģionos un papildu ieņēmumus valsts budžetā.

